"நானே உன்னிடம் என் மனதைத் திறந்து தெரிவித்திருக்க மாட்டேன்; அவ்வளவு தைரியம் எனக்கு வந்திராது. எனக்காக உன்னிடம் தூது சொன்னான் அல்லவா? அதற்காக அவனுக்கு நன்றி செலுத்த வேண்டும்."  "அப்படியானால் அவன் சொன்னது உண்மைதானா?"  "உண்மைதான் பூங்குழலி! அதில் சந்தேகமில்லை."  "உனக்கு ஏன் என்னிடம் ஆசை உண்டாயிற்று, அமுதா?"  "அன்பு உண்டாவதற்குக் காரணம் சொல்ல முடியுமா?"  "யோசித்துப் பார்த்துச் சொல்லேன். ஏதாவது ஒரு காரணம் இல்லாமலா இருக்கும்?"  "அன்பு ஏன் ஏற்படுகிறது, எவ்வாறு ஏற்படுகிறது என்று இதுவரை உலகில் யாரும் கண்டுபிடித்துச் சொன்னதில்லை, பூங்குழலி!"  "ஒருவருக்கொருவர் அழகைப் பார்த்து ஆசை கொள்வதில்லையா?" 